作者:黃廷
標題:蘭陵王
內容:絮花弱。吹滿斜陽院落。鞦韆外，無數小舟，綠水溶溶帶城郭。流光漫暗覺。辜卻。鶯呼燕諾。歡遊地，都在夢中，雙蝶翩翩度簾幕。憑誰問康樂。又粉過新梢，紅退殘萼。闌干休倚東風惡。憐瑟韻空在，鑑容偷改，青青洲渚遍杜若。故交半廖寞。漂泊。鎮如昨。念玉指頻彈，珠淚還閣。孤燈隱隱巫雲薄。奈別遽無語，恨深誰託。明朝何處，夜漸短，聽畫角。